Temeljem članka 17. stavak 1. Zakona o sustavu civilnoj zaštiti (Narodne novine br. 82/15 i 118/18) i članka 32. Statuta Grada Šibenika („Službeni glasnik Grada Šibenika“, broj 8/10, 5/12, 2/13, 2/18 i 8/18- pročišćeni tekst), Gradsko vijeće Grada Šibenika, na 17. sjednici od 11. prosinca 2019. godine donosi

**SMJERNICE**

**ZA ORGANIZACIJU I RAZVOJ SUSTAVA CIVILNE ZAŠTITE GRADA ŠIBENIKA ZA RAZDOBLJE OD 2020. DO 2023. GODINE**

1. **UVOD**

Zakonom o sustavu civilne zaštite (“Narodne novine“, broj 82/15) određeno je da sustav civilne zaštite obuhvaća mjere i aktivnosti (preventivne, planske, organizacijske, operativne, nadzorne i financijske) kojima se uređuju prava i obveze sudionika, ustroj i djelovanje svih sustava civilne zaštite i način povezivanja institucionalnih i funkcionalnih resursa sudionika koji se međusobno nadopunjuju u jedinstvenu cjelinu radi smanjenja rizika od katastrofa, te zaštite i spašavanja građana, materijalnih i kulturnih dobara i okoliša na teritoriju Republike Hrvatske od posljedica prirodnih, tehničko-tehnoloških velikih nesreća i katastrofa, otklanjanja posljedica terorizma i ratnih razaranja.

Načela sustava civilne zaštite su opća načela (načelo humanosti i načelo zabrane diskriminacije), te načela operativnog djelovanja sustava civilne zaštite (načelo supsidijarnosti, načelo solidarnosti i načelo kontinuiteta djelovanja).

Jedinice lokalne i područne (regionalne) samouprave za potrebe pripravnosti i reagiranja kod velikih nesreća i katastrofa dužne su jačati i nadopunjavati spremnost postojećih operativnih snaga sustava civilne zaštite na njihovom području sukladno procjeni rizika od velikih nesreća i planu djelovanja civilne zaštite, a ako postojećim operativnim snagama ne mogu odgovoriti na posljedice utvrđene procjenom rizika, dužne su osnovati dodatne postrojbe civilne zaštite.

Brzo i učinkovito djelovanje operativnih snaga civilne zaštite u velikim nesrećama i katastrofama može spasiti mnoge živote, smanjiti socijalno-ekonomske, infrastrukturne i sigurnosne poremećaje i spriječiti naknadne nesreće koje mogu izazvati veće posljedice od utjecaja ugroze koja je već nastupila.

Sukladno razmjeru opasnosti, prijetnji i posljedica, velikih nesreća i katastrofa, te ugroženosti stanovništva, materijalnih i kulturnih dobara i okoliša, utvrđenih Procjenom ugroženosti stanovništva, materijalnih i kulturnih dobara i okoliša od katastrofa i velikih nesreća za Grad Šibenik, a u cilju zaštite i spašavanja ljudi, materijalnih dobara, te okoliša kao i ravnomjernog razvoja svih nositelja sustava civilne zaštite (stožer zaštite i spašavanja, civilna zaštita, vatrogastvo, udruge građana od značaja za zaštitu i spašavanje, službe i pravne osobe koje se zaštitom i spašavanjem bave u okviru redovne djelatnosti), a koristeći polazišta i zaključke iz Analize sustava civilne zaštite na području Grada Šibenika u 2019. godini, donose se Smjernice za organizaciju i razvoj sustava civilne zaštite Grada Šibenika za razdoblje od 2020. do 2023. godine (u nastavku teksta: Smjernice).

Cilj Smjernica je osigurati postupnu i kontinuiranu izgradnju sustava civilne zaštite koji će osigurati visoku razinu spremnosti za provedbu zadaća zaštite i spašavanja stanovništva i materijalnih dobara na području Grada Šibenika u složenim uvjetima prirodnih ili drugih većih nesreća, odnosno katastrofa.

Smjernice se kratkoročno odnose na donošenje plana civilne zaštite, procjene rizika od velikih nesreća i plan djelovanja civilne zaštite kao temeljnih dokumenata za daljnje funkcioniranje samog sustava civilne zaštite, a dugoročno predstavlja kontinuirani proces provođenja aktivnosti kojima će se iz godine u godinu razvijati i usavršavati sustav civilne zaštite kako bi se postigao najviši standard potreban za provedbu zadaća svih operativnih snaga.

Ostvarivanje ciljeva i aktivnosti koje su predviđene ovim Smjernicama podrazumijeva potrebu izgradnje učinkovitog sustava civilne zaštite utemeljenog na realnoj Procjeni rizika od opasnosti, nastanka i posljedica katastrofa i velikih nesreća za područje Grada Šibenika, ali uz maksimalno uvažavanje dostignutog stupnja opremljenosti i uvježbanosti trenutnih operativnih snaga, čime će se izbjeći dupliranje kapaciteta i osigurati racionalan pristup u trošenju proračunskog novca.

Sukladno tomu razvoj civilne zaštite Grada Šibenika u razdoblju od 2020. do 2023. godine treba usmjeriti prema sljedećim aktivnostima:

# SMJERNICE

* 1. Temelj za izradu ovih Smjernica je Zakon o sustavu civilne zaštite.
	2. Ove Smjernice određuju razvoj sustava civilne zaštite u Gradu Šibeniku u okviru jedinstvenog sustava civilne zaštite u Republici Hrvatskoj.
	3. Razvoj sustava civilne zaštite je kontinuirani i kreativni proces kojim će se sukcesivno razvijati i usavršavati sustav radi dosezanja najviših standarda potrebnih za provedbu zadaća zaštite i spašavanja.
	4. Sustav civilne zaštite je oblik pripremanja i sudjelovanja sudionika civilne zaštite u reagiranju na nesreće, velike nesreće i katastrofe, te ustrojavanja, pripremanja i sudjelovanja operativnih snaga civilne zaštite u prevenciji, reagiranju na nesreće, velike nesreće i katastrofe i otklanjanju njihovih mogućih uzroka i posljedica.
	5. Smjernicama se utvrđuju međusobna prava i obveze svih subjekata i sudionika civilne zaštite kroz plansko pripremanje, osposobljavanje, opremanje i uvježbavanje njihovih organiziranih operativnih snaga kao i način međusobne koordinacije u izvršavanju zadaća zaštite i spašavanja radi što kvalitetnijeg razvoja sustava civilne zaštite.
	6. Polazište za razvoj sustava civilne zaštite je Procjene rizika od velikih nesreća za Grad Šibenik, te Plan djelovanja civilne zaštite Grada Šibenika kao njegov sastavni dio i standardni operativni postupci koji iz toga proizlaze.

## PLANSKI DOKUMENTI

Grad Šibenik ima izrađenu, ažuriranu i usklađenu Procjenu rizika od velikih nesreća i Plana djelovanja civilne zaštite Grada Šibenika u skladu s člankom 97. Zakona o sustavu civilne zaštite, kao i važeći pod zakonski propisi navedeni u članku 93. Zakona o sustavu civilne zaštite.

Nakon donošenja Procjene rizika izradio se Plan djelovanja civilne zaštite tako da su potom upoznati svi sudionici u provedbi sustava civilne zaštite Grada sa vrstom i kvantitetom prepoznatih rizika i s ulogom svakog pojedinog sudionika u njihovom otklanjanju.

## OPERATIVNE SNAGE SUSTAVA CIVILNE ZAŠTITE

Mjere i aktivnosti u sustavu civilne zaštite provode operativne snage sustava civilne zaštite na području Grada Šibenika:

* + - 1. Stožer civilne zaštite Grada Šibenika
			2. Operativne snage vatrogastva
			3. Gradsko društvo Crvenog križa Šibenik
			4. Hrvatska gorska služba spašavanja-Stanica Šibenik
			5. Udruge
			6. Postrojbe civilne zaštite Grada Šibenika
			7. Povjerenici civilne zaštite
			8. Koordinatori na lokaciji
			9. Pravne osobe u sustavu civilne zaštite Grada Šibenika
			10. Ostale službe i pravne osobe koje se bave civilnom zaštitom

Cilj je osigurati adekvatnu veličinu operativnih snaga koje će na temelju svoje jačine, osposobljenosti i uvježbanosti, osobne i skupne opremljenosti, pravilnog i nedvosmislenog sustava upravljanja, zapovijedanja i nadzora moći učinkovito suprotstaviti ugrozi, preventivno djelovati na nastajanje nesreće, ako je ona neizbježna, na najmanju moguću mjeru i što prije osigurati uvjete za nastavak normalnog života i rada.

## 2.1. STOŽER CIVILNE ZAŠTITE GRADA ŠIBENIKA

Stožer civilne zaštite je stručno, operativno i koordinativno tijelo za provođenje mjera i aktivnosti civilne zaštite u velikim nesrećama i katastrofama.

Gradonačelnik Grada Šibenika je po donošenju navedenog pravilnika osnovao Stožer civilne zaštite Grada Šibenika.

Stožer civilne zaštite obavlja zadaće koje se odnose na prikupljanje i obradu informacija ranog upozoravanja o mogućnosti nastanka velike nesreće i katastrofe, razvija plan djelovanja sustava civilne zaštite na svom području, upravlja reagiranjem sustava civilne zaštite, obavlja poslove informiranja javnosti i predlaže donošenje odluke o prestanku provođenja mjera i aktivnosti u sustavu civilne zaštite.

Radom Stožera civilne zaštite Grada Šibenika rukovodi načelnik stožera, a kada se proglasi velika nesreća, rukovođenje preuzima Gradonačelnik Grada Šibenika.

Da bi Stožer uspješno obavljao svoje zadaće u sustav civilne zaštite potrebno je u razdoblju 2020. – 2023. godine provesti sljedeće mjere i aktivnosti:

* nastaviti s kontinuiranim osposobljavanjem članova Stožera kao stručnog tijela gradonačelnika, u cilju njihovog osposobljavanja za provođenje mjera zaštite i spašavanja stanovništva i imovine u slučaju nastanka prirodnih ili tehničko- tehnoloških nesreća, odnosno u slučaju nastanka akcidenta s opasnim tvarima koje mogu nastati u proizvodnji, prijevozu, skladištenju i korištenju opasnih tvari,
* održati sjednice stožera civilne zaštite najmanje jedanput godišnje, a po potrebi i više, kako bi se pravodobno izvršile pripreme za moguće ugroze, odnosno izvršile sve predviđene zadaće zakonom i naputcima Državne uprave za zaštitu i spašavanje,
* potrebno je provoditi aktivnosti na jačanju značaja sustava civilne zaštite kroz organiziranje zajedničke simulacijske i pokazne vježbe svih operativnih snaga Grada Šibenika, te sudjelovanje članova Stožera na vježbama drugih organizacija,
* Nastaviti proces materijalno-tehničkog opremanja Stožera;
* Aplicirati u programima za prekograničnu suradnju Europske unije i osigurati sredstva za daljnju izgradnju sustava civilne zaštite;
* osigurati potrebne tehničke, programske i prostorne uvjete za rad Stožera;
* uskladiti ustroj i ljudske potencijale potrebne za učinkovito provođenje zakonom utvrđenih zadaća.

## 2.2 OPERATIVNE SNAGE VATROGASTVA

Operativne snage vatrogastva temeljna su operativna snaga sustava civilne zaštite koje djeluju u sustavu civilne zaštite Grada Šibenika u skladu s odredbama posebnih propisa kojima se uređuje područje vatrogastva, Zakona o zaštiti od požara (“Narodne novine“, broj 92/10) i Zakona o vatrogastvu (“Narodne novine“, broj 106/99, 117/01, 36/02, 96/03, 139/04, 174/04, 38/09 i 80/10) sa pripadajućim pravilnicima.

Procjenom ugroženosti od požara i tehnoloških eksplozija za Grad Šibenik, te Planom zaštite od požara za Grad Šibenik, KLASA: 810-03/16-01/01, URBROJ: 2182/01-10-16-5, od 16. ožujka 2016. godine u kojoj su razrađeni resursi, postupanja i obaveze u sustavu zaštite od požara za područje Grada Šibenika, prikazan je stvarni broj, veličina, smještaj i ustroj vatrogasnih postrojbi, odnosno dobrovoljnih vatrogasnih društava, te njihova područja djelovanja i odgovornosti sukladno Pravilniku o planu zaštite od požara (“Narodne novine“, broj 51/12).

Pravilnikom o minimumu tehničkih sredstava i opreme propisan je minimum tehničke opreme i sredstava potreban da bi vatrogasne postrojbe mogle obavljati vatrogasnu djelatnost sukladno odredbama Zakona o vatrogastvu.

Vatrogasnom djelatnošću razumijeva se i osposobljavanje vatrogasaca, te njihovo sudjelovanje u vježbama, natjecanjima i sl. kao i redovito obavljanje liječničkih pregleda sukladno posebnim propisima.

Posebnu pažnju treba posvetiti radu sa vatrogasnom mladeži kao mogućim budućim vatrogascima, ali se ne smije zanemariti ni edukacija građana posebno poljoprivrednika u vezi spaljivanja biljnog otpada zbog mogućnosti izbijanja požara na otvorenim prostorima, ali i štetnosti na okoliš. Potrebno je osvijestiti, upoznati javnost i provoditi preventivne aktivnosti u svrhu povećanja sigurnosti i smanjiti opasnost (ili rizike) od nastanka požara.

U razdoblju od 2020. do 2023. godine potrebno je prema Pravilniku o programu osposobljavanja i usavršavanja vatrogasnih kadrova (“Narodne novine“, broj 61/94), kao i prema članku 28., st. 2. Zakona o vatrogastvu, provoditi različite oblike osposobljavanja vatrogasaca (profesionalnih i dobrovoljnih).

Sukladno Zakonu o zaštiti od požara („Narodne novine“, broj 92/10) u razmatranom razdoblju potrebno je:

* donijeti Godišnji provedbeni plan unapređenja zaštite od požara,
* izraditi Izvješće o stanju zaštite od požara na svom području i stanju provedbe godišnjeg provedbenog plana unapređenja zaštite od požara,
* donijeti Plan motriteljsko-dojavne službe za vrijeme povećane požarne opasnosti otvorenog prostora,
* usklađivati Plan zaštite od požara najmanje jednom godišnje s novonastalim uvjetima,
* održavati protupožarne vježbe Prema čl. 17. Zakona u cilju održavanja i provjere provedbe preventivnih mjera zaštite od požara, na način i u vremenu koje odredi ministar.

## JAVNA VATROGASNA POSTROJBA ŠIBENIK

Javna vatrogasna postrojba Šibenik temeljna je operativna snaga sustava civilne zaštite u velikim nesrećama i katastrofama, sukladno Planu zaštite od požara za Grad Šibenik nedostaje joj pet profesionalnih vatrogasaca koje je u narednom razdoblju potrebno zaposliti. Javna vatrogasna postrojba Šibenik je dužna djelovati u sustavu civilne zaštite u skladu s odredbama posebnih propisa kojima se uređuje područje vatrogastva, Zakona o sustavu civilne zaštite i Planu djelovanja civilne zaštite Grada Šibenika. Po stručnosti, opremljenosti, osposobljenosti i spremnosti najkvalitetnija su postojeća operativna i organizirana snaga civilne zaštite i njezin glavni nositelj na području Grada Šibenika.

## DOBROVOLJNA VATROGASNA DRUŠTVA GRADA ŠIBENIKA

Dobrovoljna vatrogasna društva tijekom ljetnih mjeseci provode mjere zaštite od požara sukladno Programu aktivnosti u provedbi posebnih mjera zaštite od požara propisane od strane Vlade Republike Hrvatske, te po pozivu Javne vatrogasne postrojbe Šibenik.

Ustrojavanje dežurstava i motriteljsko-dojavne službe, izviđačko-preventivnih ophodnji, održavanje protupožarnih nerazvrstanih cesta i dr., mjere su koje se poduzimaju za uklanjanje potencijalnih izvora opasnosti odnosno pravodobno otkrivanje, javljanje i gašenje požara u samom začetku.

## GRADSKO DRUŠTVO CRVENOG KRIŽA ŠIBENIK

Operativne snage Hrvatskog Crvenog križa koje djeluju na području Republike Hrvatske kao neprofitna pravna osoba, temeljna su operativna snaga sustava civilne zaštite u velikim nesrećama i katastrofama i izvršavaju obveze u sustavu civilne zaštite, sukladno posebnim propisima kojima se uređuje područje djelovanja Hrvatskog Crvenog križa i planovima donesenih na temelju posebnog propisa kojim se uređuje područje djelovanja Hrvatskog Crvenog križa, odredbama ovog Zakona i Državnom planu djelovanja civilne zaštite, kao i planovima civilne zaštite Grada Šibenika.

Osim navedenog Gradsko društvo Crvenog križa Šibenik traži, prima i raspoređuje humanitarnu pomoć za potrebe na području svog djelovanja, obučava i oprema ekipe za izvršavanje zadaća u slučaju velikih prirodnih, ekoloških i drugih nesreća s posljedicama masovnih stradanja i epidemija.

Gradsko društvo Crvenog križa Šibenik strukturirano je i razvijeno društvo, sa sekcijama i radnim skupinama u brojnim područjima:

* pružanje prve pomoći, zaštiti zdravlja i dobrovoljno davanje krvi,
* traženje osoba u katastrofama,
* posebne pripreme radi odgovora na velike nesreće i katastrofe,
* spašavanje života na vodi,
* rad s mladeži,
* savjetovanje za problematiku ovisnosti, NEP (rad sa intravenoznim heroinskim ovisnicima), humanitarno-socijalni programi i drugi sadržaji.

Gradsko društvo Crvenog križa Šibenik će u idućem razdoblju izvršiti sljedeće:

* nastaviti edukaciju interventnog tima za djelovanje u katastrofama,
* procijeniti situaciju, podizanje naselja, organizaciju smještaja, psihološku pomoć i podršku,
* edukaciju i realistički prikaz pružanja prve pomoći za učenike osnovne i srednje škole,
* osposobljavanje za pružanje prve pomoći pripadnicima Postrojbi civilne zaštite,
* osposobljavanje za pružanje prve pomoći pripadnicima udruga građana,
* nastaviti sa poticanjem i sufinanciranjem rada i daljnjeg razvoja.

Grad Šibenik nastaviti će sa financiranjem Gradskog društva Crvenog križa Šibenik sukladno važećim propisima.

## HRVATSKA GORSKA SLUŽBA SPAŠAVANJA – STANICA ŠIBENIK

Operativne snage Hrvatske gorske službe spašavanja koje djeluju na području Republike Hrvatske kao neprofitna pravna osoba, temeljna su operativna snaga sustava civilne zaštite u velikim nesrećama i katastrofama i izvršavaju obveze u sustavu civilne zaštite sukladno posebnim propisima kojima se uređuje područje djelovanja HGSS.

Operativne snage Hrvatske gorske službe spašavanja izvršavaju obveze u sustavu civilne zaštite sukladno Zakonu o sustavu civilne zaštite, kao i planovima civilne zaštite Grada Šibenika.

Hrvatska gorska služba spašavanja- Stanica Šibenik organizira, unapređuje i obavlja djelatnosti spašavanja i zaštite ljudskih života u planinama, na svim drugim nepristupačnim područjima kao i svim izvanrednim okolnostima.

Grad Šibenik nastaviti će sa su financiranjem Hrvatske gorske službe spašavanja - Stanica Šibenik sukladno važećim propisima.

## UDRUGE

Udruge koje nemaju javne ovlasti, a od interesa su za sustav civilne zaštite (npr. kinološke djelatnosti, podvodne djelatnosti, radio komunikacijske, zrakoplovne i druge tehničke djelatnosti), pričuvni su dio operativnih snaga sustava civilne zaštite koji je osposobljen za provođenje pojedinih mjera i aktivnosti sustava civilne zaštite. Svojim sposobnostima nadopunjuju sposobnosti temeljnih operativnih snaga, te se uključuju u provođenje mjera i aktivnosti sustava civilne zaštite sukladno Zakonu o sustavu civilne zaštite, kao i planovima civilne zaštite Grada Šibenika.

Grad Šibenik će međusobne odnose s udrugama regulirati sporazumima kojima se utvrđuju zadaće udruga u sustavu civilne zaštite, uvjeti pod kojim se udruge uključuju u aktivnosti sustava civilne zaštite, te financijska sredstva (donacije) namijenjena jačanju sposobnosti udruga za provođenje mjera i aktivnosti u sustavu civilne zaštite u velikim nesrećama i katastrofama.

Potrebno je nastaviti sa poticanjem daljnjeg razvoja udruga građana koje se zaštitom i spašavanjem bave kao svojom redovitom djelatnošću kroz osiguranje financijskih sredstava u proračunu Grada Šibenika, potrebnih za nabavu opreme i sredstava kao i osposobljavanje pripadnika, kao temeljnom pretpostavkom za njihovo učinkovito reagiranje u slučaju nastanka prirodne ili tehničko-tehnološke nesreće.

## POSTROJBE CIVILNE ZAŠTITE GRADA ŠIBENIKA

Za sudjelovanje u mjerama i aktivnostima u sustavu civilne zaštite na području Grada Šibenika ustrojavaju se postrojbe civilne zaštite sukladno Odluci o osnivanju Postrojbi civilne zaštite Grada Šibenik, KLASA: 810-01/13-01/03, URBROJ: 2182/01-10-13-1, od 19. prosinca 2013. godine. Popuna i raspoređivanje pripadnika u postrojbe obavlja Državna uprava za zaštitu i spašavanje, Područni ured za zaštitu i spašavanje Šibenik, sukladno Pravilniku o ustrojstvu, popuni i opremanju postrojbi civilne zaštite (“Narodne novine“, broj 111/07), na temelju Procjenu rizika od velikih nesreća Grada Šibenika, KLASA: 810-01/16-01/03, URBROJ: 2182/01-1- 16-02, od 8. lipnja 2016. godine.

Postrojbe civilne zaštite na nivou Grada Šibenika su:

1. Zapovjednik, zamjenik zapovjednika i bolničar,
2. Postrojba civilne zaštite Grada Šibenika opće namjene (sastoji se od jednog tima koji u svom sastavu ima tri skupine, ukupno 80 pripadnika),

U razdoblju od 2020. do 2023. godine potrebno je:

* + izvršiti smotre i kontinuirano osposobljavati pripadnike Postrojbe civilne zaštite, po programu osposobljavanja Državne uprave za zaštitu i spašavanje,
	+ održati vježbe civilne zaštite u skladu s donesenim planom.

Nakon donošenja Procjene rizika, Grad Šibenik kao osnivač Postrojbi civilne zaštite:

* + popunjava Postrojbe civilne zaštite,
	+ oprema Postrojbe civilne zaštite,
	+ osigurava pozivanje pripadnika civilne zaštite radi provođenja smotra, vježbi, mobilizacije i dr.,
	+ osigurava osposobljavanje pripadnika civilne zaštite.

## POVJERENICI CIVILNE ZAŠTITE

 Za sudjelovanje u mjerama i aktivnostima u sustavu civilne zaštite, sukladno procjeni rizika, određeni su po gradskim četvrtima i mjesnim odborima povjerenici i njihovi zamjenici za područje Grada Šibenika, Odlukom o imenovanju povjerenika civilne zaštite za područje Grada Šibenika, Klasa: 810-03/19-01/03, Ur. broj: 2182/01-10-19-1, od 25. studenog 2019. godine.

Povjerenik civilne zaštite i njegov zamjenik:

* sudjeluju u pripremanju građana za osobnu i uzajamnu zaštitu, te usklađuju provođenje mjera osobne i uzajamne zaštite,
* daju obavijesti građanima o pravodobnom poduzimanju mjera civilne zaštite, te javne mobilizacije radi sudjelovanja u sustavu civilne zaštite,
* sudjeluju u organiziranju i provođenju evakuacije, sklanjanja, zbrinjavanja i drugih mjera civilne zaštite,
* organiziraju zaštitu i spašavanje pripadnika ranjivih skupina,
* provjeravaju postavljanje obavijesti o znakovima za uzbunjivanje u stambenim zgradama na području svoje nadležnosti i o propustima obavješćuju inspekciju civilne zaštite.

Do sada nije provedeno osposobljavanje povjerenika, ali bi se osposobljavanje trebalo provesti tijekom 2020. godini.

## KOORDINATORI NA LOKACIJI

Koordinator na lokaciji procjenjuje nastalu situaciju i njezine posljedice na terenu, te u suradnji s nadležnim stožerom civilne zaštite usklađuje djelovanje operativnih snaga sustava civilne zaštite.

Koordinatora na lokaciji, sukladno specifičnostima izvanrednog događaja, određuje načelnik stožera civilne zaštite iz redova operativnih snaga sustava civilne zaštite.

## PRAVNE OSOBE U SUSTAVU CIVILNE ZAŠTITE GRADA ŠIBENIKA

Pravne osobe koje se zaštitom i spašavanjem bave u okviru redovne djelatnosti s Javnom vatrogasnom postrojbom Grada Šibenika predstavljaju okosnicu sustava zaštite i spašavanja na području Grada Šibenik. Imaju obvezu uključivanja u sustav civilne zaštite kroz redovnu djelatnost, posebno u slučajevima angažiranja prema Planu djelovanja civilne zaštite na području Grada Šibenika. Utvrđeni su i načini dogradnje i jačanja dijela njihovih sposobnosti koji su posebno značajni za sustav civilne zaštite.

Odlukom o određivanju operativnih snaga zaštite i spašavanja i pravnih osoba od interesa za zaštitu i spašavanje na području Grada Šibenika, definirane su pravne osobe koje bi sudjelovale u provođenju pojedinih mjera zaštite i spašavanja, a s ciljem priprema i sudjelovanja u otklanjanju posljedica katastrofa i velikih nesreća.

Pravne osobe koje obavljaju poslove zaštite i spašavanja kao redovnu djelatnost, djeluju sukladno svojim operativnim planovima i Planu djelovanja civilne zaštite za područje Grada Šibenika. S pravnim osobama od interesa za zaštitu i spašavanje potpisati će se Ugovor o suradnji u slučaju katastrofa i velikih nesreća koji ne zahtijeva od pravnih osoba izdvajanje posebnih materijalnih sredstava izvan redovnog poslovanja, ali se aktivira u slučaju katastrofa i velikih nesreća, a naročito se definiraju potrebni ljudski resursi, materijalna sredstva, strojevi i oprema, kao i vrijeme i način njihovog aktiviranja i angažiranja u provedbi zadaća civilne zaštite na području Grada Šibenik.

Nakon donošenja Procjene rizika na prijedlog Gradonačelnika Grada Šibenika sukladno članku 17. Zakona o sustavu civilne zaštite potvrditi će se pravne osobe od interesa za sustav civilne zaštite Grada Šibenika.

Pravne osobe od interesa za civilnu zaštitu su pokrenule proces ili su izradile po Izvodu iz Procjene ugroženosti stanovništva, materijalnih i kulturnih dobara i okoliša od katastrofa i velikih nesreća za Grad Šibenik i Plana zaštite i spašavanja Grada Šibenik svoje Operativne planove za djelovanje civilne zaštite.

## OSTALE SLUŽBE I PRAVNE OSOBE KOJE SE BAVE CIVILNOM ZAŠTITOM

Odlukom o određivanju Pravnih osoba od interesa za sustav civilne zaštite na području Grada Šibenika definirane su osim pravnih osoba od interesa za sustav civilne zaštite koje se bave u svojoj redovnoj djelatnosti i pravne osobe koje bi sudjelovale u provođenju pojedinih mjera iz sustava civilne zaštite, a čija redovna djelatnost nije u području civilne zaštite, ali koje bi sa svojim ljudskim i materijalno-tehničkim kapacitetima sudjelovale u aktivnostima civilne zaštite.

U pravne osobe kojima civilna zaštita nije redovna djelatnost spadaju pravne osobe koje imaju postrojbe i stručne timove za civilnu zaštitu (komunalna društva, građevinske tvrtke, tvrtke koje imaju posebne strojeve – dizalice, šlepere, plovila i sl.), pravne osobe koje pružaju usluge (npr. prijevoznička, usluge smještaja i prehrane i sl.).

## PROVOĐENJE POJEDINIH MJERA CIVILNE ZAŠTITE

* 1. **SKLANJANJE**

Da bi se posljedice ugrožavanja ljudi, materijalnih dobara i okoliša smanjile na najmanju moguću mjeru, potrebno je uspostaviti optimalan odgovor na ugrožavanja sa stanovišta prostornog planiranja, uređenja, organizacije, razvoja i izgradnje prostora, te je neophodno i mjere civilne zaštite postaviti integralno, u svim vrstama sudjelovanja Grada Šibenika u prostornom planiranju.

Grad Šibenik je izradio evidenciju skloništa, te obavlja preglede, a obnova i održavanje nije provedeno do kraja. Određeni broj skloništa je dao na korištenje neprofitnim udrugama i sportskim klubovima koje shodno tome i održavaju skloništa, čime je prostor, koji je inače bio u lošem stanju, oplemenjen i spreman da se u kratkom vremenu može koristiti za potrebe svih građana.

Financijska sredstva za tekuće održavanje skloništa, tehničke kontrole i investicijskog održavanja osigurani su u Proračunu Grada Šibenika.

## UZBUNJIVANJE

Uzbunjivanje stanovništva i informiranje o vrsti i razmjerima ugroze u nadležnosti je Državne uprave za zaštitu i spašavanje Područnog ureda za zaštitu i spašavanje u Šibeniku, koji postupa sukladno Pravilniku o uzbunjivanju stanovništva. Iako gradovi nemaju obveze u razvijanju ovog sustava, potrebno je osigurati informiranost o stanju sustava za uzbunjivanje na području Grada Šibenika.

 Informacija o stanju sustava za javno uzbunjivanje sadržava ažurirane podatke o:

* stupnju tehničke opremljenosti sustava na cijelom području Grada Šibenika,
* kritična mjesta gdje sustav uzbunjivanja nije u funkciji ili je u stanju koji ne omogućava pravovremeno upozoravanje stanovništva,
* obavijest o planiranim ulaganja u sustav u narednom razdoblju.

Sukladno članku 39. Zakona o sustavu civilne zaštite, vlasnici i korisnici objekata u kojima se okuplja ili istodobno boravi više od 250 ljudi, te odgojne, obrazovne, zdravstvene i druge ustanove, prometni terminali, sportske dvorane, stadioni, trgovački centri, hoteli, autokampovi, proizvodni prostori i slično, u kojima se zbog buke ili akustične izolacije ne može osigurati dovoljna čujnost sustava za javno uzbunjivanje, dužni su:

* uspostaviti i održavati odgovarajući sustav uzbunjivanja građana,
* bez naknade, na zahtjev DUZS dopustiti postavljanje uređaja za uzbunjivanje građana i korištenje električne energije,
* povezati sustav sa Županijskim centrom 112.

## ZAŠTITA OKOLIŠA

Zakon o zaštiti okoliša (“Narodne novine“, broj 80/13, 153/13 i 78/15), Nacionalna strategija zaštite okoliša i Strateški plan zaštite okoliša dale su odrednice i usmjerenja za dugoročno upravljanje okolišem u skladu s ukupnim gospodarskim, društvenim i kulturnim razvojem, kao i osnove za usklađivanje gospodarskih, tehničkih, znanstvenih, obrazovnih, organizacijskih i drugih mjera s ciljem zaštite okoliša.

Sukladno Uredbi o sprečavanju velikih nesreća koje uključuju opasne tvari (“Narodne novine“, broj 44/14), utvrđena je obveza izvješćivanja gospodarskih subjekata o činjenici proizvodnje, skladištenja, prerade, rukovanja, prijevoza i skupljanja opasnih tvari. Agencija za zaštitu okoliša Republike Hrvatske formirala je registar rizičnih i potencijalno rizičnih postrojenja iz kojega će bit vidljivi gospodarski subjekti na prostoru grada koji proizvode, skladište, prerađuju, rukuju, prijevoze ili skupljaju opasne tvari.

## EDUKACIJA STANOVNIŠTVA NA PODRUČJU CIVILNE ZAŠTITE

Nesreća bilo kojeg oblika i obujma rijetko koga ostavlja ravnodušnim. Ljudi u takvim situacijama različito reagiraju, pojedini su skloni panici, neki traže pomoć, većina ne zna kako pravilno reagirati, što ponekad može imati kobne posljedice.

U pravcu postizanja pravilnog postupanja i smanjenja štete potrebno je konstantno educirati stanovništvo na slijedeći način:

* informiranja građana, školske populacije i mladeži kroz školske ustanove i rad mjesnih odbora i drugih institucija,
* provođenje informiranja građana putem sredstava javnog informiranja,
* prema postojećem kalendaru obilježavanje svih datuma od značaja za zaštitu i spašavanje,
* prezentacije rada redovnih snaga civilne zaštite širokom krugu mladeži svih uzrasta i sa pokaznim vježbama,
* uvrštavanjem na web stranicu grada informacije o sustavu civilne zaštite, korisnih za informiranje građana o načinu ponašanja u kriznim situacijama, kao i sve ostale informacije koje će doprinijeti osjećaju sigurnosti građana u funkcioniranje cjelokupnog sustava civilne zaštite.

Dan Civilne zaštite, Dan vatrogastva i Mjesec zaštite od požara, Međunarodni dan Crvenog križa, Dan broja 112, Dan planeta Zemlje, Dan voda i drugi datumi moraju biti u funkciji edukacije stanovništva i mladeži , a što znači da ove datume trebamo iskoristiti za prezentaciju rada i dostignuća sudionika civilne zaštite.

## SURADNJA NA POLJU CIVILNE ZAŠTITE

Suradnja na polju civilne zaštite ima za cilj razmjenu iskustava, podataka, znanja i vještina sa odgovarajućim institucijama civilne zaštite iste razine.

U tom smislu potrebno je u promatranom razdoblju:

* uspostaviti kontakte sa Šibensko- kninskom županijom,
* uspostaviti kontakte sa susjednim gradovima i općinama,

 Budući da se sustav civilne zaštite u kriznim situacijama, među ostalima, temelji na načelu solidarnosti u pružanju pomoći.

## FINANCIRANJE SUSTAVA CIVILNE ZAŠTITE

Kroz financiranje sustava civilne zaštite potrebno je postići racionalno, funkcionalno i učinkovito djelovanje sustava civilne zaštite.

Sukladno Zakonu o sustavu civilne zaštite potrebno je utvrditi izvore i način financiranja sustava civilne zaštite. U Proračun Grada Šibenika je potrebno ugraditi sredstva za financiranje sustava civilne zaštite imajući u vidu odredbe Zakona o sustavu civilne zaštite i odredbe posebnih propisa.

Potrebno je osigurati financijska sredstva za:

* rad Stožera civilne zaštite,
* postrojbe vatrogastva, imajući u vidu odredbe Zakona o vatrogastvu,
* postrojbi civilne zaštite (opremanje,postrojavanje i vježbe),
* službe i pravne osoba koje se zaštitom i spašavanjem bave u okviru svoje redovne djelatnosti,
* udruge koje se bave civilnom zaštitom temeljem posebnih propisa,
* ostalih udruga od interesa za civilnu zaštitu,
* unapređenje sustava civilne zaštite (edukacija, intelektualne usluge, promidžba, vježbe),
* naknade mobiliziranim pripadnicima timova civilne zaštite,
* naknade za privremeno oduzete pokretnine radi provođenja mjera civilne zaštite.

#  ZAKLJUČAK

Jedino razvijen i usklađen sustav civilne zaštite u mogućnosti je odgovoriti na raznolike prijetnje i ugroze koje se mogu javiti i ugroziti živote građana i uništiti stečena materijalna dobra, te prekinuti funkcioniranje društvene zajednice na određeno vrijeme.

Dobra povezanost svih subjekata civilne zaštite doprinosi njegovoj učinkovitosti na može bitnom otklanjanju posljedica i ranjavanja od neke od ugroza, nesreća ili katastrofa, ali i doprinosi racionalnom trošenju financijskih sredstava iz proračuna.

Slijedeći ove Smjernice u aktivnostima i rokovima izvršavanja očekuje se da će Grad Šibenik na kraju planiranog razdoblja imati:

* završene sve aktivnosti oko izrade planskih dokumenata službe i pravne osobe koje se zaštitom i spašavanjem bave u okviru svoje redovne djelatnosti,
* dobrim djelom izvršiti aktivnosti oko izrade planskih dokumenata jedinica lokalne samouprave,
* formirane postrojbe civilne zaštite,
* djelomično popunjene postrojbe materijalno-tehničkim sredstvima,
* educirane sudionike strukture upravljanja, zapovijedanja i izvršenja,
* educirane pripadnike postrojbi civilne zaštite,
* višu razinu informiranosti građana o sustavu civilne zaštite, a samim time i veće povjerenje u sustav.

Smjernice za organizaciju i razvoj sustava civilne zaštite Grada Šibenik odnose se na razdoblje od 2020. do 2023. godine.

|  |
| --- |
|  **2020. GODINA** |
| **AKTIVNOSTI** | **ROKOVI IZVRŠENJA** | **NOSITELJI IZRADE** | **SURADNJA** | **NAPOMENA** |
| Izraditi Plan razvoja sustavacivilne zaštite za 2020. | Siječanj- Veljača | Gradonačelnik |  |  |
| Izraditi plan vježbi civilne zaštite i sudjelovati u Vježbi Drniš | Listopad |  Gradonačelnik | Stožer civilne zaštite |  |
| Izvršiti popunu postrojbi civilnezaštite | Svibanj- Prosinac |  | Udruge od interesa za CZ |  |
| Nastaviti edukaciju Tima za spašavanje iz ruševina u JVP | Svibanj- Listopad | JVP Šibenika | MUP, Ravnateljstvo CZ Šibenik |  |
| Izvršiti obuku zapovjednika, zamjenika zapovjednika i postrojbi civilne zaštite | Prema rasporedu Učilišta u 2020. | Učilište za vatrogastvo i civilnu zaštitu | MUP, Ravnateljstvo CZ Šibenik |  |
| Pokrenuti Izradu stvarnog stanja Stambenih objekata u staroj gradskoj jezgri | Siječanj- listopad | Gradonačelnik | Fakultet za graditeljstvo |  |
| Izvršiti obuku povjerenika civilne zaštite | Prosinac- Ožujak 2020. | DUZS Područni uredŠibenik | MUP, Ravnateljstvo CZ Šibenik |  |
| Planirati sredstva u Proračunu za potrebe postrojbi civilne zaštite i organizaciju vježbi | Studeni |  Ovlašteni Uprav. odjel Grada Šibenika |  |  |
| Zatražiti Izvješće o radu i Planrada JVP Šibenik | Studeni | JVP Šibenik |  |  |
| Izraditi analizu stanja sustava civilne zaštite | Studeni- Prosinac | Stožer civilne zaštite |  | Izvješće se podnosi Gradskom vijeću Grada Šibenika |

|  |
| --- |
|  **2021. GODINA** |
| **AKTIVNOSTI** | **ROKOVI IZVRŠENJA** | **NOSITELJI IZRADE** | **SURADNJA** | **NAPOMENA** |
| Donijeti odluku o pozivanju pripadnika postrojbi civilne zaštite zbog provjere mobilizacijske spremnosti | Srpanj | Gradonačelnik |  |  |
| Izraditi plan vježbi civilne zaštite i sudjelovati u Vježbi Drniš | Rujan | Gradonačelnik |  Stožer civilne zaštite JVP, DVD, HGSS … |  |
| Izvršiti obuku stožera civilnezaštite | Lipanj | MUP, Ravnateljstvo CZ Šibenik |  |  |
| Izvršiti pozivanje postrojbi civilne zaštite zbog provjeremobilizacijske spremnosti | Srpanj | MUP, Ravnateljstvo CZ Šibenik |  |  |
| Izvršiti obuku voditelja skupinapostrojbi civilne zaštite | Prema rasporeduUčilišta | Učilište za vatrogastvoi civilnu zaštitu | MUP, Ravnateljstvo CZ Šibenik |  |
| Za Internet stranicu Grada Šibenika izraditi link na kojemu će biti informacije za građane | Srpanj | Ovlašteni Upravni odjel Grada Šibenika |  |  |
| Zatražiti Izvješće o radu i Planrada od JVP Šibenik | Studeni | JVP Šibenik |  |  |
| Planirati sredstva u Proračunu zapotrebe postrojbi civilne zaštite i organizaciju vježbi |  Studeni | Stožer civilne zaštite |  |  |
| Napraviti Analizu stanja sustavacivilne zaštite za 2021. | Studeni | Stožer civilne zaštite |  | Izvješće se podnosi Gradskom vijećuGrada Šibenika |
| Ažurirati sve planske dokumente | Kontinuirano tijekom godine |  |  |  |

|  |
| --- |
|  **2022. GODINA** |
| **AKTIVNOSTI** | **ROKOVI IZVRŠENJA** | **NOSITELJI IZRADE** | **SURADNJA** | **NAPOMENA** |
| Donijeti odluku o pozivanju pripadnika postrojbi zbog provjere mobilizacijske spremnosti | Veljača | Gradonačelnik | MUP, Ravnateljstvo CZŠibenik |  |
| Izraditi plan vježbi civilne zaštite i sudjelovati u Vježbi  | Listopad |  Gradonačelnik |  Stožer civilne zaštite JVP, DVD, HGSS … |  |
| Izvršiti pozivanje postrojbi civilne zaštite zbog provjeremobilizacijske spremnosti |  Ožujak | MUP, Ravnateljstvo CZ Šibenik |  |  |
| Zatražiti Izvješće o radu i Plan rada JVP Šibenik | Rujan | JVP Šibenik |  |  |
| Planirati sredstva u Proračunu za potrebe postrojbi civilne zaštite iorganizaciju vježbi | Listopad | Stožer civilne zaštite |  |  |
| Napraviti Analizu stanja sustavacivilne zaštite | Studeni | Stožer civilne zaštite |  | Izvješće se podnosi Gradskom vijećuGrada Šibenika |
| Ažurirati sve planske dokumente | Kontinuirano tijekom godine |  |  |  |

|  |
| --- |
|  **2023. GODINA** |
| **AKTIVNOSTI** | **ROKOVI IZVRŠENJA** | **NOSITELJI IZRADE** | **SURADNJA** | **NAPOMENA** |
| Donijeti odluku o pozivanju pripadnika postrojbi zbog provjere mobilizacijske spremnosti | Veljača | Gradonačelnik | MUP, Ravnateljstvo CZŠibenik |  |
| Izraditi plan vježbi civilne zaštite i sudjelovati u Vježbi | Listopad | Gradonačelnik |  Stožer civilne zaštite JVP, DVD, HGSS … |  |
| Izvršiti pozivanje postrojbi civilne zaštite zbog provjeremobilizacijske spremnosti |  Ožujak | MUP, Ravnateljstvo CZ Šibenik |  |  |
| Zatražiti Izvješće o radu i Plan rada JVP Šibenik | Rujan | JVP Šibenik |  |  |
| Planirati sredstva u Proračunu za potrebe postrojbi civilne zaštite iorganizaciju vježbi | Listopad | Stožer civilne zaštite |  |  |
| Napraviti Analizu stanja sustavacivilne zaštite | Studeni | Stožer civilne zaštite |  | Izvješće se podnosi Gradskom vijećuGrada Šibenika |
| Izraditi Smjernice za org. i razvoj sustava civilne zaštite za razdoblje od 2024. do 2027. godine |  Studeni |  Stožer civilne zaštite |  | Smjernice se podnosi Gradskom vijeću Grada Šibenika |
| Ažurirati sve planske dokumente | Kontinuirano tijekom godine |  |  |  |

# ZAVRŠNE ODREDBE

 Ove Smjernice za organizaciju i razvoj sustava civilne zaštite na području Grada Šibenika za razdoblje od 2020. do 2023. godine stupaju na snagu osmog dana od dana objave u „Glasniku Grada Šibenika“.

KLASA: 810-01/19-01/09

URBROJ: 2182/01-10-19- 2

Šibenik, 11. prosinca 2019.

### GRADSKO VIJEĆE GRADA ŠIBENIKA

 PREDSJEDNIK

 dr.sc. Dragan Zlatović,v.r.

16